CELEX: 52018PC0726
Language: da
Date: 2018-11-06
Title: Forslag til RÅDETS GENNEMFØRELSESAFGØRELSE om tilladelse til Kroatien til at indføre en særlig foranstaltning, der fraviger artikel 26, stk. 1, og artikel 168 i Rådets direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 6.11.2018
            COM(2018) 726 final
            2018/0375(NLE)
            Forslag til
            RÅDETS GENNEMFØRELSESAFGØRELSE
            om tilladelse til Kroatien til at indføre en særlig foranstaltning, der fraviger artikel 26, stk. 1, og artikel 168 i Rådets direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                  1
                ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle afgiftsopkrævningen eller for at forhindre visse former for momsunddragelse eller momsundgåelse.
            
            
               Ved brev registreret i Kommissionen den 22. december 2016 anmodede Kroatien om tilladelse til at fravige momsdirektivets artikel 26, stk. 1, litra a), og artikel 168 med henblik på at begrænse fradragsretten for moms af køb og leasing af luftfartøjer, skibe og personbiler, herunder køb af tilbehør til sådanne varer samt tjenesteydelser i forbindelse hermed. Efter en række drøftelser med Kommissionen ændrede Kroatien sin anmodning, og der blev indgivet en ny anmodning, som blev registreret i Kommissionen den 17. september 2018. I overensstemmelse med momsdirektivets artikel 395, stk. 2, underrettede Kommissionen ved brev af 21. september 2018 de øvrige medlemsstater om Kroatiens anmodning. Kommissionen meddelte ved brev af 24. september 2018 Kroatien, at den rådede over alle de oplysninger, som den fandt nødvendige for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ifølge artikel 168 i momsdirektivet kan en afgiftspligtig person fradrage den moms, der skal betales af erhvervelser, der er foretaget i forbindelse med vedkommendes afgiftspligtige transaktioner. I henhold til artikel 26, stk. 1, litra a), i samme direktiv sidestilles anvendelse af en vare, der indgår i en virksomheds aktiver, til privat brug med levering af ydelser mod vederlag, hvis momsen af varerne har kunnet fradrages. Denne ordning giver mulighed for at inddrive oprindeligt fradraget moms i forbindelse med privat brug. 
            
            
               I øjeblikket kan afgiftspligtige personer i Kroatien ikke fradrage moms i forbindelse med personbiler, medmindre personbilerne anvendes til uddannelse af chauffører, afprøvning af køretøjer, reparationstjenester, økonomisk virksomhed i form af passager- og godstransport, befordring af døde personer, udlejning og køb med henblik på videresalg. De kroatiske skatteydere har gang på gang anmodet om, at denne begrænsning af fradragsretten for moms af køb og leasing af personbiler og af udgifterne hertil afskaffes. Kroatien har til hensigt at ændre landets lovgivning og gøre det muligt at fradrage indgående moms i forbindelse med personbiler, der ikke udelukkende anvendes til erhvervsmæssige formål.
            
            
               Samtidig anfører Kroatien, at det er vanskeligt at afgøre, i hvilket omfang biler anvendes til private henholdsvis erhvervsmæssige formål. Kroatien mener derfor, at det vil være hensigtsmæssigt at anvende den faste procentsats for momsfradrag. Ifølge Kroatien vil anvendelsen af den faste procentuelle begrænsning for momsfradrag ikke medføre yderligere administrative byrder og omkostninger for hverken virksomheder eller skattemyndigheder og samtidig muliggøre momsfradrag. Med indførelsen af momsfradrag vil det blive mindre interessant for skatteyderne at købe personbilrelaterede varer og tjenesteydelser fra personer, hvis aktiviteter ikke er registreret. 
            
            
               Kroatien anmoder derfor på grundlag af momsdirektivets artikel 395 om tilladelse til at indføre en foranstaltning, der fraviger momsdirektivets artikel 26, stk. 1, litra a), og artikel 168, med henblik på at begrænse fradragsretten for personbiler til en fast procentsats. 
            
            
               Kroatien foretog en analyse af brugen af biler til erhvervsmæssige formål, som viste, at den erhvervsmæssige brug bør anslås til omkring 40-60 %. Derfor anfører Kroatien, at 50 % er den passende procentuelle begrænsning. 
            
            
               Begrænsningen af fradragsretten bør finde anvendelse på den moms, der betales ved køb og leasing af personbiler, herunder køb af alle varer og tjenesteydelser i forbindelse hermed. De heraf omfattede personbiler udgør motorkøretøjer til personbefordring med højst otte siddepladser foruden førerens. 
            
            
               Personbiler, der anvendes til uddannelse af chauffører, afprøvning af køretøjer, reparationstjenester, økonomisk virksomhed i form af passager- og godstransport, befordring af døde personer, udlejning og køb med henblik på videresalg, er ikke omfattet af den procentuelle begrænsning.
            
            
               Fravigelsen bør gælde fra den 1. januar 2019 og udløbe den 31. december 2021, således at det kan vurderes, om begrænsningen på 50 % korrekt afspejler den generelle fordeling mellem erhvervsmæssig og privat brug. En eventuel anmodning om forlængelse skal ledsages af en rapport, der omfatter en redegørelse for den anvendte procentsats, og skal indgives til Kommissionen senest den 31. marts 2021. 
            
            
               •Sammenhæng med de gældende regler på samme område
            
            
               Andre medlemsstater har fået tilladelse til lignende fravigelser i forbindelse med fradragsretten. 
            
            
               I henhold til momsdirektivets artikel 176 fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende efter deres nationale lovgivning pr. 1. januar 1979. Der findes derfor en række "stand still"-bestemmelser, som begrænser retten til at fradrage moms for så vidt angår personbiler. 
            
            
               
                  Uanset tidligere initiativer med henblik på at indføre regler om, hvilke kategorier af udgifter der kan underlægges begrænsninger af fradragsretten
                     2
                  , er en sådan fravigelse passende, mens man afventer en harmonisering af disse regler på EU-niveau. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               Artikel 395 i momsdirektivet. 
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               Afgørelsen vedrører en tilladelse, der indrømmes en medlemsstat på dennes egen anmodning, og udgør ikke en forpligtelse.
            
            
               
                  På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forenkle momsinddrivelsen og forhindre visse former for momsunddragelse eller momsundgåelse. Navnlig vil skatteyderne kunne fradrage 50 % af momsen på personbiler, som de anvender til private og erhvervsmæssige formål, hvorved de ikke vil blive bebyrdet yderligere ved at skulle føre regnskab. Skattemyndighederne vil have en forenklet procedure for momsinddrivelse. 
               
            
            
               •Valg af retsakt
            
            
               
                  Foreslået retsakt: Rådets gennemførelsesafgørelse.
               
               
                  I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Kroatien og vedrører kun denne medlemsstat. 
               
            
            
               •Indhentning og brug af ekspertbistand
            
            
               
                  Der var ikke behov for ekstern ekspertbistand. 
               
            
            
               •Konsekvensanalyse
            
            
               
                  Forslaget er en opfølgning på anmodningen fra Kroatien, som gerne vil ændre sin lovgivning og gøre det muligt at fradrage momsen ved erhvervsmæssig brug af personbiler. Da det er vanskeligt at afgøre, i hvilket omfang biler anvendes til henholdsvis private og erhvervsmæssige formål, anmodede Kroatien om at anvende den faste procentuelle begrænsning på 50 %. Formålet med den særlige foranstaltning er at forenkle proceduren for beskatning og forhindre momsundgåelse, og derfor har den en potentiel positiv virkning for både virksomheder og forvaltninger. 
               
               
                  Kroatien vil tillade fradrag af moms, som hidtil ikke har kunnet fradrages. Foranstaltningen vil derfor indvirke på det kroatiske statsbudget. Baseret på oplysninger fra 2015 vil momsindtægterne blive mindsket med omkring 400 mio. HRK pr. år, dvs. 0,9 % af de samlede momsindtægter
                     3
                  . 
               
            
            
               4.VIRKNINGER FOR BUDGETTET
            
            
               
                  Forslaget får ingen negativ indvirkning på Unionens egne indtægter hidrørende fra moms.
               
            
            
               5.ANDRE FORHOLD
            
         
         
            
               
                  Forslaget indeholder en udløbsklausul, nemlig i form af en udløbsdato fastsat til den 31. december 2021.
               
               
                  Såfremt Kroatien skulle ønske at forlænge fravigelsesforanstaltningen ud over 2021, bør der sammen med anmodningen om forlængelse indgives en rapport til Kommissionen med en redegørelse for den procentuelle begrænsning senest den 31. marts 2021.
               
            
            
               2018/0375 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om tilladelse til Kroatien til at indføre en særlig foranstaltning, der fraviger artikel 26, stk. 1, og artikel 168 i Rådets direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  4
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Artikel 168 i direktiv 2006/112/EF fastsætter, at en afgiftspligtig person har ret til at fradrage moms på levering af varer og ydelser, som vedkommende har modtaget til anvendelse i forbindelse med sine afgiftspligtige transaktioner. Artikel 26, stk. 1, litra a), i samme direktiv indeholder et krav om at føre momsregnskab, når et erhvervsaktiv af den afgiftspligtige person eller dennes personale anvendes til privat brug eller, mere generelt, anden brug end erhvervsbrug.
            
            
               (2)Ved brev registreret i Kommissionen den 22. december 2016 anmodede Kroatien om tilladelse til at fravige bestemmelserne i direktiv 2006/112/EF om fradragsretten for moms af køb og leasing af luftfartøjer, skibe og personbiler, herunder køb af tilbehør til sådanne varer samt tjenesteydelser i forbindelse hermed. Efter en række drøftelser med Kommissionen indgav Kroatien en ændret anmodning begrænset til personbiler, som blev registreret i Kommissionen den 17. september 2018. 
            
            
               (3)Kommissionen videresendte Kroatiens anmodning til de øvrige medlemsstater ved brev af 21. september 2018. Kommissionen meddelte ved brev af 24. september 2018 Kroatien, at den rådede over alle de oplysninger, som den fandt nødvendige for at kunne vurdere anmodningen.
            
            
               (4)Afgiftspligtige personer i Kroatien kan ikke fradrage moms i forbindelse med personbiler, der delvist anvendes til erhvervsmæssige formål. Kroatien har til hensigt at ændre landets lovgivning og gøre det muligt at fradrage indgående moms for så vidt angår personbiler.
            
            
               (5)Ifølge Kroatien er det ofte vanskeligt at fastsætte nøjagtigt, i hvilket omfang personbiler anvendes til henholdsvis private og erhvervsmæssige formål, og selv når det er muligt, er det ofte besværligt. Kroatien mener derfor, at det vil være hensigtsmæssigt at anvende den faste procentsats for momsfradrag. Kroatien skønner, at en begrænsning på 50 % er passende. 
            
            
               (6)Ifølge Kroatien vil anvendelsen af den faste procentuelle begrænsning for momsfradrag ikke medføre yderligere administrative byrder og omkostninger for hverken virksomheder eller skattemyndigheder og samtidig muliggøre momsfradrag. Med indførelsen af momsfradrag vil det blive mindre interessant for skatteyderne at købe personbilrelaterede varer og tjenesteydelser fra personer, hvis aktiviteter ikke er registreret. 
            
            
               (7)Kroatien anmodede derfor på grundlag af momsdirektivets artikel 395 om tilladelse til at indføre en særlig foranstaltning, der fraviger artikel 26, stk. 1, litra a), og artikel 168 i direktiv 2006/112/EF, med henblik på at begrænse fradragsretten for personbiler til en fast procentsats. 
            
            
               (8)Begrænsningen af fradragsretten bør finde anvendelse på den moms, der betales ved køb og leasing af personbiler, herunder køb af alle varer og tjenesteydelser i forbindelse hermed. De heraf omfattede personbiler udgør motorkøretøjer til personbefordring med højst otte siddepladser foruden førerens. 
            
            
               (9)Formålet med den særlige foranstaltning er at forenkle proceduren for beskatning og forhindre momsundgåelse ved at give tilladelse til momsfradrag for personbiler, der delvist anvendes til erhvervsmæssige formål. Den særlige foranstaltning bør tillades i betragtning af dens potentielle positive virkning for både virksomheder og forvaltninger. 
            
         
         
            
               (10)Den særlige foranstaltning bør gælde fra den 1. januar 2019 og udløbe den 31. december 2021, således at det kan vurderes, om begrænsningen på 50 % korrekt afspejler den generelle fordeling mellem erhvervsmæssig og privat brug. 
            
            
               (11)Såfremt Kroatien mener, at det er nødvendigt at forlænge tilladelsen ud over 2021, bør der sammen med anmodningen om forlængelse indgives en rapport til Kommissionen, der omfatter en redegørelse for den anvendte procentsats, senest den 31. marts 2021. 
            
            
               (12)Den særlige foranstaltning vil kun i ubetydelig grad påvirke de samlede indtægter fra afgifter, der opkræves ved det endelige forbrug, og får ingen negativ indvirkning på Unionens egne indtægter fra moms —
            
            
               VEDTAGET DENNE AFGØRELSE: 
            
            
               Artikel 1
            
            
               Uanset artikel 168 i direktiv 2006/112/EF gives Kroatien tilladelse til at begrænse retten til at fradrage moms af udgifter til personbiler, der ikke udelukkende anvendes til erhvervsmæssige formål, til 50 %.
            
            
               Artikel 2
            
            
               Uanset artikel 26, stk. 1, litra a), i direktiv 2006/112/EF sidestiller Kroatien ikke ikkeerhvervsmæssig brug af personbiler, der indgår i aktiverne i en afgiftspligtig persons virksomhed, med levering af ydelser mod vederlag, når bilen har været omfattet af en begrænsning af fradragsretten efter denne afgørelses artikel 1.
            
            
               Artikel 3
            
            
               De udgifter, der henvises til i artikel 1, omfatter køb og leasing af personbiler, herunder køb af alle varer og tjenesteydelser i forbindelse hermed. 
            
            
               Artikel 4
            
            
               Denne afgørelse finder kun anvendelse på motorkøretøjer til personbefordring med højst otte siddepladser foruden førerens. 
            
            
               Artikel 5
            
            
               Artikel 1 og 2 finder ikke anvendelse på:
            
            
               –a) køretøjer, der anvendes til uddannelse af chauffører, afprøvning af køretøjer, reparationstjenester, økonomisk virksomhed i form af passager- og godstransport, befordring af døde personer og udlejning
            
            
               –b) køretøjer, der erhverves med henblik på videresalg. 
            
            
               Artikel 6
            
            
               Denne afgørelse anvendes fra den 1. januar 2019 til den 31. december 2021. 
            
            
               En eventuel anmodning om forlængelse af tilladelsen i henhold til denne afgørelse skal indgives til Kommissionen senest den 31. marts 2021 og skal ledsages af en rapport, som indeholder en redegørelse for anvendelsen af den procentsats, der er fastsat i artikel 1.
            
            
               Artikel 7
            
         
         
            
               Denne afgørelse er rettet til Republikken Kroatien. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        KOM(2004) 728 endelig — Forslag til Rådets direktiv om ændring af direktiv 77/388/EØF med henblik på at forenkle de momsmæssige forpligtelser (EUT C 24 af 29.1.2005, s. 10), trukket tilbage den 21. maj 2014 (EUT C 153 af 21. 5. 2014, s. 3). 
               
               
                  
                     (3)
                  
                        Undersøgelser og rapporter om momsgabet i EU's 28 medlemsstater: 2018 endelig rapport; tabel 3.11., s. 32. 
               
               
                  
                     (4)
                  
                        EUT L 347 af 11.12.2006, s. 1.